แบงก์โน้ตส์
งานเข้าไม่หยุดสำหรับ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ที่สารภาพว่า เบ่งตัวเลขส่งออก 15%
28 ส.ค. 2555

ชิ่งดีกว่า
งานเข้าไม่หยุดสำหรับ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ที่สารภาพว่า เบ่งตัวเลขส่งออก 15% สูงเกินจริง ทั้งๆ ที่รู้ว่าทำไม่ได้ เพราะได้รับอนุญาตให้พูดเรื่องไม่จริงในบางเรื่อง ที่ภาษาอังกฤษใช้คำว่า White Lies หรือ โกหกสีขาว




หลังจากนั้น คำเก๋ไก๋นี้หลุดจากปากเดอะโต้งก็ถูกรุมกินโต๊ะจากฝ่ายค้าน นักวิชาการ นักธุรกิจ แบบเสียๆ หายๆ 
แม้ว่าคนใกล้ชิดขุนคลัง จะบอกว่า เสี่ยโต้งจะสวมบทบาทพระเอกช่างมันฉันแคร์ในเรื่องที่เกิดขึ้น แต่ก็ระมัดระวังคำพูดและการปรากฏตัวต่อที่สาธารณะมากขึ้น
สดๆ ร้อนๆ เมื่อวานนี้ ขุนคลังอดีตกรรมการผู้จัดการตลาดหลักทรัพย์เก่า ต้องไปเป็นประธานในพิธีเปิดกิจกรรมเสวนาภาคเศรษฐกิจและสถาบันการเงิน เนื่องในวันสตรีไทย ประจำปี 2555 ณ หอประชุมศาสตราจารย์สังเวียน อินทรวิชัย ชั้น 3 ตลาดหลักทรัพย์แห่งประเทศไทย
แต่ก่อนถึงวันงาน เสี่ยโต้งสั่งยกเลิก โดยอ้างว่าติดธุระด่วน ไปเปิดงานไม่ได้จริงๆ แต่ไม่เปิดเผยว่าเป็นธุระอะไร ทำให้หลายคนประเมินว่า ขุนคลังขอชิ่งลบมาสุม White Lies เพราะสัปดาห์นี้ก็มีหมายเดินทางไปรัสเซีย จะกลับมาอีกทีก็สัปดาห์หน้า หวังว่ากระแสโกหกเพื่อชาติ จะซาไปแล้ว